b'\n_START_ARTICLE_\nInvesteringsavgift\n_START_PARAGRAPH_\nInvesteringsavgift er en generell skatt p\xc3\xa5 anskaffelse av realkapital (bygninger, maskiner, transportmidler o.l.). Den ble vanligvis fastsatt som en viss prosentsats av kapitalgjenstandens verdi. I Norge hadde man lenge i praksis investeringsavgift ved at den alminnelige omsetningsavgift ble oppkrevd ogs\xc3\xa5 p\xc3\xa5 mange former for kapitalvarer. Ved overgangen fra omsetningsavgift p\xc3\xa5 siste omsetningsledd til merverdiavgift (moms) i 1970 ble det n\xc3\xb8dvendig med s\xc3\xa6rskilt investeringsavgift, og ordningen ble innf\xc3\xb8rt 1969. Den var opprinnelig p\xc3\xa5 13\xc2\xa0%, fra 1989 7\xc2\xa0%. Etter hvert ble en rekke kapitalvarer fritatt for investeringsavgift, og avgiften falt helt bort 2002.'